Keywords

Summary



Keywords

1. Pritožba – Pritožbeni razlogi – Ponovitev razlogov in trditev, navedenih pred Sodiščem prve stopnje – Nedopustnost – Izpodbijanje razlage ali uporabe prava Skupnosti s strani Sodišča prve stopnje – Dopustnost

(člen 225 ES; Statut Sodišča, člen 58(1); Poslovnik Sodišča, člen 112(1), prvi pododstavek, točka (c))

2. Ribištvo – Skupna strukturna politika – Sporazum o ribištvu med EGS in Argentino – Finančna pomoč Skupnosti – Znižanje, odlog ali ukinitev pomoči – Uporaba Uredbe št. 4253/88

(Sporazum med Evropsko gospodarsko skupnostjo in Republiko Argentino o odnosih na področju morskega ribištva; Uredba Sveta št. 4253/88, člen 24)

3. Ribištvo – Skupna strukturna politika – Sporazum o ribištvu med EGS in Argentino – Finančna pomoč Skupnosti – Znižanje pomoči – Obveznost organov Skupnosti, da se posvetujejo z mešanim odborom ali argentinskimi organi – Neobstoj

(Sporazum med Evropsko gospodarsko skupnostjo in Republiko Argentino o odnosih na področju morskega ribištva)

4. Ribištvo – Skupna strukturna politika – Finančna pomoč Skupnosti – Odločba o znižanju pomoči – Nezavezujoče posvetovanje z odborom, določeno z Uredbo št. 4028/86 – Nezadostnost za vključitev te uredbe v pravno podlago omenjene odločbe

(Uredba Sveta št. 4028/86)

Summary

1. V primeru, ko pritožnica izpodbija razlago ali uporabo prava Skupnosti Sodišča prve stopnje, so lahko pravna vprašanja, obravnavana na prvi stopnji, ponovno proučena v postopku pritožbe. Če pritožnik pritožbe ne bi mogel tako utemeljiti na pritožbenih razlogih in navedbah, ki so bile že uporabljene pred Sodiščem prve stopnje, bi namreč pritožbeni postopek delno izgubil smisel. Vendar pa iz člena 225 CE, člena 58, prvi pododstavek, Statuta Sodišča ter člena 112(1), prvi pododstavek, točka (c), Poslovnika Sodišča izhaja, da mora pritožba natančno navajati izpodbijane elemente sodbe, katere razveljavitev se predlaga, kot tudi pravne navedbe, ki posebej utemeljujejo ta predlog.

(Glej točki 32 in 33.)

2. Kot izhaja iz člena 3(1) Uredbe št. 4253/88 o določbah za izvajanje Uredbe št. 2052/88 glede koordinacije dejavnosti različnih strukturnih skladov med seboj in z Evropsko investicijsko banko ter drugimi finančnimi instrumenti, ter iz naslova člena 24 iste uredbe, ki vključuje odlog, znižanje ali ukinitev pomoči, se ta člen 24 nanaša ne samo na pomoči, ki jih financirajo strukturni skladi, temveč tudi na tiste, ki so financirane s pomočjo proračunskih virov Skupnosti, namenjenih drugim strukturnim dejavnostim, kakršne so tudi pomoči, določene s Sporazumom med Evropsko gospodarsko skupnostjo in Republiko Argentino o odnosih na področju morskega ribištva.

(Glej točko 39.)

3. Odobritev finančnih pomoči lastnikom ladij Skupnosti za ustanovitev skupnih podjetij v okviru Sporazuma med Evropsko gospodarsko skupnostjo in Republiko Argentino o odnosih na področju morskega ribištva je naloga, ki je s sporazumom poverjena le organom Skupnosti. Glede na to, da se ti organi za tako odobritev niso dolžni posvetovati s skupnim odborom ali argentinskimi organi, ni mogoče trditi, da je takšna dolžnost določena za nasprotne akte.

(Glej točki 48 in 49.)

4. Posvetovanje Komisije z odborom, določeno z Uredbo št. 4028/86 o ukrepih Skupnosti za izboljšanje in spremembo organiziranosti v sektorju ribištva in ribogojstva, ki je nezavezujoče, samo po sebi ne zadošča za vključitev te uredbe v pravno podlago odločbe o znižanju finančne pomoči, ki je bila sprejeta ob koncu tega posvetovanja.

(Glej točko 55.)